text: Politi søger vidner efter dødsfald
  05 september 2019 kl. 10.37
  Politiet undersøger torsdag omstændighederne ved en 58-årig mands dødsfald ved Fredericia.
  Opdatering: Torsdag aften søger Sydøstjyllands Politi vidner i forbindelse med dødsfaldet i Erritsø. 
  Sydøstjyllands Politi modtog torsdag morgen en anmeldelse om, at en 58-årig mand var fundet død i sin villa i Erritsø. 
  På grund af omstændighederne ved dødsfaldet efterforsker politiet, om der ligger en forbrydelse bag. Derfor er Sydøstjyllands Politi til stede i Erritsø sammen med tekniske efterforskere, hundeførere og en retsmediciner og i gang med at foretage undersøgelser på og omkring findestedet.
  Der vil senere blive gennemført en obduktion af den 58-årige for at få fastlagt dødsårsagen og afklaret om der er tale om en forbrydelse.
  Politiet kan ikke oplyse, hvornår et resultat af obduktionen foreligger og ønsker ikke at komme med flere oplysninger om ligfundet, fremgår det af en pressemeddelelse.
  
  